กรมควบคุมโรค เตือนประชาชนอุณหภูมิสูงขึ้นหลายพื้นที่ ระวังป่วยด้วยโรคอาหารเป็นพิษ แนะให้ยึดหลัก สุก ร้อน สะอาด ห่างไกลโรค
เพจกรมควบคุมโรค กระทรวงสาธารณสุข เผยแพร่พยากรณ์โรคและภัยสุขภาพรายสัปดาห์ ระหว่างวันที่ 31 มกราคม -6 กุมภาพันธ์ 2564 เตือนให้ประชาชนเฝ้าระวัง “โรคอาหารเป็นพิษ” เนื่องจากการเฝ้าระวัง สถานการณ์โรคอาหารเป็นพิษในปี 2563 ที่ผ่านมา พบผู้ป่วย 87,093 ราย เสียชีวิต 1 ราย กลุ่มอายุที่พบมากที่สุดคือ กลุ่มอายุ 15-24 ปี รองลงมาคือ อายุมากกว่า 65 ปีขึ้นไป และกลุ่มอายุ 25-34 ปี โดยในสัปดาห์ที่ผ่านมามีรายงานพบผู้ป่วยโรคอาหารเป็นพิษเป็นกลุ่มก้อน 2 เหตุการณ์ ที่จังหวัดพิษณุโลก 1 เหตุการณ์ในฑัณฑสถานหญิง พบผู้ป่วย 84 ราย อาหารสงสัยที่เป็นสาเหตุของการระบาด ได้แก่ ปลาโอ และอีก 1 เหตุการณ์ที่จังหวัดน่าน อยู่ในโรงเรียน พบผู้ป่วย 200 ราย อาหารที่สงสัยคือ อาหารกลางวันที่โรงเรียน ได้แก่ ข้าวมันไก่ น้ำจิ้มเต้าเจี้ยว และแตงโม กรมควบคุมโรค คาดว่าสัปดาห์นี้มีโอกาสพบผู้ป่วยโรคอาหารเป็นพิษเพิ่มมากขึ้น เนื่องจากช่วงนี้ในบางพื้นที่ของประเทศไทยเริ่มมีอุณหภูมิสูงขึ้น ประชาชนอาจมีการรับประทานอาหารที่ไม่ได้ปรุงสุกก่อนรับประทาน ทิ้งค้างไม่ได้อุ่นร้อน ประกอบกับพฤติกรรมการทำอาหารที่ไม่ถูกสุขลักษณะ อาจเสี่ยงต่อการเกิดโรคอาหารเป็นพิษได้  จึงแนะนำประชาชนยึดหลัก “สุก ร้อน สะอาด” รับประทานแต่อาหารปรุงสุกใหม่ หากเก็บไว้นานเกิน 2 ชั่วโมง ต้องนำมาอุ่นก่อนรับประทานทุกครั้ง การทำอาหารควรเลือกซื้อวัตถุดิบที่สด สะอาด มีคุณภาพ ก่อนหยิบจับอาหารควรล้างมือให้สะอาดทุกครั้ง การรับประทานอาหารร่วมกันควรใช้ช้อนกลางส่วนตัวเมื่อรับประทานร่วมกัน เพื่อป้องกันโรคโควิด-19 ด้วยสำหรับอาการของผู้ป่วยโรคอาหารเป็นพิษ สังเกตได้จาก มีอาการคลื่นไส้ อาเจียน ปวดท้อง ถ่ายอุจจาระเหลวหรือเป็นน้ำ ปวดศีรษะ คอแห้งกระหายน้ำ อาจมีไข้ร่วมด้วย ในรายที่มีอาการถ่ายอุจจาระมาก อาจมีภาวะช็อกหมดสติได้ การช่วยเหลือเบื้องต้น ควรให้จิบสารละลายเกลือแร่โอ อาร์ เอส บ่อยๆ เพื่อป้องกันไม่ให้ร่ายกายขาดน้ำ หากอาการไม่ดีขึ้นให้รีบไปพบแพทย์โดยเร็ว